erhwenkuo/poetry-chinese-zhtw huggingface dataset:
水龍吟
作者：閻蒼舒（宋）

少年聞說京華，上元景色烘晴晝。朱輪畫轂，雕鞍玉勒，九衢爭驟。春滿鰲山，夜沈陸海，一天星斗。正紅球過了，鳴鞘聲斷，迥鸞馭、鈞天奏。誰料此生親到，十五年、都城如舊。而今但有，傷心煙霧，縈愁楊柳。寶籙宮前，絳霄樓下，不堪回首。願皇圖早復，端門燈火，照人還又。
柳梢青
作者：崔敦禮（宋）

驚世文章，門戶照人，外家衣缽。多謝溫存，相期宅相，此恩難說。今朝祝壽樽前，共拜舞、諸孫下列。但願從今，一年強似，一年時節。
西江月
作者：崔敦禮（宋）

暖日江南梅柳，春風堂上笙歌。滿斟醽醁笑聲譁。再拜千年壽嘏。清健非緣服玉，紅顏不是蒼霞。仙姿福祿自無涯。要看滄溟綠野。
鷓鴣天
作者：崔敦禮（宋）

本是瑤臺月裡仙。笑麾鸞鶴住人間。蟠桃一熟三千歲，剩對春風日月閒。縭綬結，綵衣斑。孫枝相應傍門闌。年年同上長生酒，得見滄溟幾度乾。
鷓鴣天
作者：崔敦禮（宋）

王母瑤池景物鮮。蟠桃華寶不知年。天教把定春風笑，來作人間長壽仙。披蕊芨，誦雲篇。朝朝香火篆爐煙。只將清靜為真樂，合住春秋歲八千。
念奴嬌
作者：崔敦禮（宋）

吳松江畔，對煙波浩渺，相忘鷗鳥。日日籃輿湖上路，十里珠簾驚笑。高下樓臺，淺深溪塢，著此香山老。輞川圖上，好風吹夢曾到。不用金谷繁華，碧城修竹，自比封君號。萬壑千巖天付與，一洗寒酸郊島。霖雨方思，煙塵未掃，合挽三江倒。功成名遂，卻來依舊華表。
水調歌頭
作者：崔敦禮（宋）

倚棹太湖畔，踏月上垂虹。銀濤萬頃無際，渺渺欲浮空。為問瀛洲何在，我欲騎鯨歸去，揮手謝塵籠。未得世緣了，佳處且從容。飲湖光，披曉月，抹春風。平生豪氣安用，江海興無窮。身在冰壺千里，獨倚朱欄一嘯，驚起睡中龍。此樂豈多得，歸去莫匆匆。
江城子
作者：崔敦禮（宋）

吳王臺上雨初晴。遠煙橫。柳如雲。門外西風，催踏馬啼塵。聲斷陽關人去□，遮落日，向西秦。不教容易縱歸程。語酸辛。黯消魂。且共一尊，相屬莫辭頻。後夜月明千里隔，君憶我，我思君。
訴衷情
作者：陳造（宋）

今朝人自藕州來。花意尚遲迥。幾時畫船同載，雲錦照樽罍。鈴齋外，已全開。是誰催，詩仙住處，和氣回春，羯鼓如雷。
蝶戀花
作者：陳造（宋）

山立翠屏開幾面。畫舸經行，蒲葺□□岸。想過溪門帆影轉。湖光忽作浮天遠。詩卷來時春晼晚。愁把釣遊，佳處尋思遍。不許冷官人所賤。拘纏自嘆冰蠶繭。
洞仙歌
作者：陳造（宋）

蝶狂風鬧，不到凝香地。誰見飛瓊巧梳洗。厭孤標冷豔，不入時宜，銀燭底，酒沁冰肌未睡。東君憐索寞，分寄寒齋，鬧耐殘醒嗅芳蕊。費西湖東閣，多少詩愁，援採筆、重與江梅品第。算肯容、丹杏接仙遊，又卻要蕊宮，侍香扶醉。
水調歌頭
作者：陳造（宋）

勝日探梅去，邂逅得奇觀。南枝的皪，陡覺品俗又香慳。曾是瑤妃清瘦，帝與金丹換骨，酒韻上韶顏。百疊侈羅袂，小立耐春寒。凝香地，古仙伯，玉塵間。煩公持並三友，秀色更堪飡。定笑芙蓉騷客，認作東風桃杏，醉眼自相謾。相見落詩筆，字字漱龍闌。
菩薩蠻
作者：陳造（宋）

冰花的皪冰蟾下。松煙竹霧溪橋夜。斜倚小峰巒。依依同歲寒。生綃明粉墨。淺笑猶傾國。恰似野橋看。飄零隻等閒。
虞美人
作者：陳造（宋）

凝香仙伯鶯花主。雅意憐羈旅。略分春色便濃歡。街吏何妨日日、報平安。詩人一醉龍公妒。恰限今朝雨。關門獨酌強伸眉。也勝棲棲腰鋪、守風時。
鷓鴣天
作者：陳造（宋）

閒去街頭賞大花。翠帷珠幰護豪華。西真宴罷群仙醉，千尺黃雲錯紫霞。糰粉黛，鬧簫笳。使星躔處住靈槎。定知今夜遊仙夢，不落西京姚魏家。
鷓鴣天
作者：陳造（宋）

遍賞揚州百種花。因循忘卻鬢蒼華。客閒慣刻分題燭，坐久還生醉眼霞。催摻鼓，趁鳴笳。未應回首問歸槎。清明寒食風煙地，判到今春不著家。
鷓鴣天
作者：陳造（宋）

醉閱東風百種花。醒來長悔誤隨車。須知綠幕黃簾底，別有春藏姚魏家。空想像，勝驚嗟。夢雲從此漫天涯。二年得趁花前約，潘鬢緣愁恐更華。
江神子・江城子
作者：陳造（宋）

歌筵當日小蓬瀛。晚妝明。識芳卿。挽袖新詞，曾博遏雲聲。又侍仙翁燈夕飲，紅霧底，沸簫笙。催人刻燭待詩成。捧雕觥。媚盈盈。不道醉魂，入夜已瞢騰。墨涴香羅回盼處，和笑道，太狂生。
鷓鴣天
作者：黃定（宋）

間世文章萬選錢。清時平步八花磚。大開紫府瑤池宴，正是橙黃橘綠天。金燭裡，玉堂前。翰林元是武夷仙。雍容草罷明堂詔，留取天香馥壽筵。
念奴嬌
作者：王自中（宋）

扁舟夜泛，向子陵臺下，偃帆收櫓。水闊風搖舟不定。依約月華新吐。細酌清泉，痛澆塵臆，喚起先生語。當年綸釣，為誰高臥煙渚。還念古往今來，功名可共，能幾人光武。一旦星文驚四海，從此故人何許。到底軒裳，不如蓑笠，久矣心相與。天低雲淡，浩然吾欲高舉。
水調歌頭
作者：李處全（宋）

金節照南國，畫戟壯陪都。嚴譙古角霜曉，雄勝壓全吳。蔥倩採香古徑，縹緲折梅新奏，春事早關渠。誰識使君意，行樂與民俱。披繡幌，薰寶篆，引瓊酥。黃堂富暇，賓幕談笑足歡娛。看取十行丹詔，遙指五雲深處，歸路接亨衢。玉佩映鴛綴，不老奉軒虞。
水調歌頭
作者：李處全（宋）

上馬趣攜酒，送客古朱方。秋風斜日山際，低草見牛羊。酩酊不知更漏，但見橫江白露，清映月如霜。平睨廣寒殿，誰說路歧長。醉還醒，時起舞，念吾鄉。江山爾爾，回首千載幾興亡。一笑書生事業，誰信管城居士，不換碧油幢。好在中冷水，擊楫奏伊涼。
鷓鴣天
作者：韓淲（宋）

靜樂堂中禪悅身。相家慶襲兩家春。瑤池雲氣沖霄鶴，蘭砌風標瑞世麟。華屋邃，寶杯新。年年秋與月常明。笙簫且奏長生曲，宣勸還看送喜頻。
憶秦娥
作者：韓淲（宋）

香滴滴。肌膚冰雪嬌無力。嬌無力。秋風涼冷，有誰消得。洗妝不奈雲鬟側。璧堂珠院空相憶。空相憶。輕顰淺笑，小梅標格。
朝中措
作者：韓淲（宋）

薰風兩節照稽山。三百里湖間。鏡上誰為賀老，棹船能伴官閒。今年壽日，不妨吟嘯，還上清班。為寄長生新曲，齊眉想見酡顏。
醉落魄・一斛珠
作者：韓淲（宋）

風高木落。壯心萬里空回薄。振衣待把塵埃濯。聲裡斜陽，孤起戍樓角。人生誰會誰為錯。年來但覺多離索。黃花照地渾開卻。華髮如斯，同和醉落魄。
朝中措
作者：韓淲（宋）

山林鍾鼎似無同。舒捲有窮通。洗出壺中三峽，帝城贏得從容。黃流亂注，狂瀾既倒，砥柱能東。此際誕彌杯酒，宜歌風虎雲龍。
西江月
作者：韓淲（宋）

日日山迷水癖，年年書惱詩痴。尋思那裡要他知。試比古人猶未。往往眼甜口苦，常常心是身非。如何則甚破他疑。只學今人足矣。
阮郎歸
作者：韓淲（宋）

小樓秋霽碧闌干。中人初薄寒。霜風吹我到湖山。平林斜照殘。空闊裡，有無間。牽蘿翠袖閒。籃輿興盡卻愁還。斷腸歌未闌。
好事近
作者：韓淲（宋）

湖上有孤山，合把探梅詞刻。清淺黃昏時候，冷疏枝寒色。窗前忽到又如何，一夜足相憶。通道收香藏白，報春風訊息。
浣溪沙
作者：韓淲（宋）

買得船兒去下湖。這些天氣近來無。清和風裡綠陰初。酒不為渠閒放蕩，詩應嫌我太粗疏。酒徒詩社復何如。
浣溪沙
作者：韓淲（宋）

江上新涼入酒杯。瑞芝堂祝壽筵開。五樓百雉更崔嵬。勞來流離施菽麥，作成豐稔到田萊。便朝天去也徘徊。
醉桃源・阮郎歸
作者：韓淲（宋）

殘春風雨繞簷聲。山空分外鳴。閒來落佩倒冠纓。尚餘親舊情。人不見，句還成。又聽求友鶯。濯纓一曲可流行。何須觀我生。
浣溪沙
作者：韓淲（宋）

留得菖蒲酒一杯。與公今日壽筵開。靈山排闥送青來。須信南州高士後，持荷持節照蘇臺。瑞雲深處是三臺。
醉桃源・阮郎歸
作者：韓淲（宋）

固窮齋里語吾生。言之必可行。扶疏夏木既啼鶯。更逢魚計成。多雅尚，少時情。滄浪漁父纓。高歌寧與俗爭鳴。朱弦疏越聲。
減字木蘭花
作者：韓淲（宋）

從心所欲。高蹈祠官惟見獨。其壽伊何。古井章泉水不波。臘前梅好。玉潔日光香耐老。才大三千。首首清詩得自編。
菩薩蠻
作者：韓淲（宋）

歸來又喜山中約。菊枝桂樹真宜酌。興盡只觀山。秋深方閉關。會須追雅步。策蹇或肩輿。少待必能治。膏肓泉石醫。
百字令・念奴嬌
作者：韓淲（宋）

園居好處，是古梅飛動、欺霜凌雪。底問紛華桃李態，自倚天姿明潔。城外靈山，橋頭玉水，多少佳風月。歲寒時候，南枝尤與清絕。幾回喚酒尋詩，詩成小醉，絮帽渾敧側。領略不辭身跌宕，一洗群兒啁哳。太始遺音，元和新樣，到了都難說。草玄經在，對花何悶孤寂。
一翦梅
作者：韓淲（宋）

醉倒城中不過溪。溪外無塵，惟掩柴扉。水浮橋漾翠煙霏。一片閒情，能幾人知。留飲君家絮帽敧。爆竹聲中，萬事如斯。梅催春動已熹微。爾既能來，我亦何疑。
賀新郎
作者：韓淲（宋）

又見年年雪。水浮橋、南岸幽處，周遭森列。橫碧軒中空舊話，獨釣寒江愁絕。更一段、冰霜高潔。忽得兩篇強健曲，倚迴風、灑急憑誰說。嗟鞏雒，乃閩浙。何當醉酒揚雄宅。問避人避地，其如楚之輿接。覽德已而歌鳳去，千仞輝翔難躡。我和句、卻愁狂輒。折盡梅花傷歲暮，□撒鹽、起絮分才劣。雞犬靜，澗籬�懟�
點絳唇
作者：韓淲（宋）

竹隱高深，夏涼日有清風度。苧衣繩屨。鶴髮空相顧。翠撲流煙，又向溪翁去。青山路。要當同住。長佔無塵處。
菩薩蠻
作者：韓淲（宋）

秋林只共秋風老。秋山卻笑秋吟少。恰恨有秋香。青巖秋夜涼。清秋須是酒。結客秋知否。醉筆寫成秋。一秋無復愁。
祝英臺近
作者：韓淲（宋）

海棠開，春已半，桃李又如許。一朵梨花，院落闌干雨。不禁中酒情懷，愛閒懊惱，都忘卻、舊題詩處。燕鶯語。溪岸點點飛綿，楊柳無重數。帶得愁來，莫恁空休去。斷腸芳草天涯，行雲荏苒，和好夢、有誰分付。
謁金門
作者：韓淲（宋）

人已醉。溪北溪南春意。擊鼓吹簫花落未。杏梅桃共李。水底魚龍驚起。推枕月明千里。伊呂衰翁徒爾耳。我懷猶未是。
虞美人
作者：韓淲（宋）

曉來一陣催花雨。正桃李、橫塘處。笙歌簾幕燕鶯喧。春在人間不老、谷城仙。瀟湘圖畫迎千騎。襦褲歡聲起。功名風虎慶雲龍。更看萬釘橫帶、系金狨。
朝中措
作者：韓淲（宋）

水南何事興偏濃。花草小園中。山氣靜分餘靄，泉聲幽轉流淙。午橋坐上英豪客，今昔為誰容。不是倚樓人在，登臨無復攜筇。
卜算子
作者：韓淲（宋）

煙雨海棠花，春夜沈沈酌。寒食清明數日間，人也須行樂。不怕笛聲長，只怕風兒惡。燭影紅酣寶篆香，樓上黃昏角。
謁金門
作者：韓淲（宋）

閒度日。愁裡費人辭闢。榆火新煙還熟食。小牆花檻直。錦字玉徽清集。何用主人留客。相賞暫時誰畫得。龐公非浪出。
浣溪沙
作者：韓淲（宋）

錦瑟瑤琴續斷絃。璧堂初過牡丹天。玉鉤斜壓小珠簾。睡鴨爐溫吟散後，雙鴛屏掩酒醒前。一番春事怨啼鵑。
菩薩蠻
作者：韓淲（宋）

絲絲柳色清愁織。山城望斷花溪碧。回首仲宣樓。登臨無計愁。雨聲吹海立。流轉韶光急。九萬有鵬程。沈香天上亭。
好事近
作者：韓淲（宋）

梅雨快晴風，苔竹定翻新籜。相望得尋幽調，把陳言都略。大江東去更飛雲，心事共回薄。彷佛散庵佳處，一聲聲猿鶴。
好事近
作者：韓淲（宋）

黃髮享頤期，兄弟此時宜告。見說對床夜雨，世間塵都掃。青氈堂外瑞峰高，雲氣拂晴昊。老大中原人物，在江湖鄉保。
好事近
作者：韓淲（宋）

三疊古藤陰，自笑無能為役。千載和陶新曲，了非仙非釋。影徒隨我月徘徊，風葉露華溼。甕下是成真逸，醉令人思畢。
朝中措
作者：韓淲（宋）

霓裳霞佩淡丰容。雲冷露華濃。喚起石丁歸去，冥冥仙仗崆峒。人間秋老花饒笑，清映小簾櫳。記取五城深處，鳳簫吹下天風。
水調歌頭
作者：韓淲（宋）

新月已如許，我問帶湖梅。人閒題句，贏得浮瀲酒盈杯。落拓豪英滿坐，爛漫風騷連紙，天外鳳凰來。只怕輕孤負，莫待巧安排。空翠滴，寒爽矣，晚佳哉。為君絕倒，折盡千樹玉蓓堆。渺渺章泉好在，寂寂盧泉仙去，今古付尊罍。拍手見花木，放眼記莓苔。
鷓鴣天
作者：韓淲（宋）

看了香梅看瑞香。月橋花檻更雲窗。不知是有春多少，玉水靈山醉幾場。閒蝶夢，褪蜂黃。盡溫柔處盡端相。珠簾十里揚州路，贏得潘郎兩鬢霜。
菩薩蠻
作者：韓淲（宋）

今年是處梅花早。分明開到章泉好。兄弟壽杯同。暗香明月風。風流文物舊。春意枝枝透。兒侄定飛軒。衣冠與世傳。
菩薩蠻
作者：韓淲（宋）

聚星亭下書堂水。冬來欲問梅花使。圭撮是何官。人間有底難。章泉詞和去。交道元如故。轉眼歲將窮。溪頭鶴髮翁。
朝中措
作者：韓淲（宋）

年年羞插菊花遊。華髮不禁秋。此日遨頭尋勝，消除萬斛清愁。溼雲涼雨南臺上，歌動玉溪流。俯仰人間今古，多情破帽颼颼。
點絳唇
作者：韓淲（宋）

銀筆金花，斷腸有句閒揮掃。又還落了。梅片陽春小。古往今來，風味須才調。山林少。這些襟抱。輸與江東老。
菩薩蠻
作者：韓淲（宋）

的皪南枝橫縣宇。空山無此新花吐。手種幾多梅。迎霜今已開。簪屏聊隱几。詩與君應喜。更報晏齋翁。相將索笑同。
鷓鴣天
作者：韓淲（宋）

莫笑閒身老態多。避人避世欲如何。分明畫出山陰道。太息吟成甯戚歌。穿木石，泛煙波。從前魑魅喜人過。靈山西畔高溪上，一棹歸來舞短蓑。
浣溪沙
作者：韓淲（宋）

系得船兒柳岸頭。夾江燈火雨颼颼。尋詩家醉更綢繆。待臘未教寒事少，小春攙取暗香浮。夜長飛夢失清愁。
浣溪沙
作者：韓淲（宋）

愛日回春一線長。氛氳誰憶御爐香。孤城歲晚臥滄江。花底千官迎淑氣，湖陰十里寫晴光。剩拼華髮醉為鄉。
浣溪沙
作者：韓淲（宋）

春入疏弦調外聲。雪雲初霽帶湖清。屏溫香軟綺窗深。山倚虛窗情淡淡，水流清淺韻泠泠。斷魂醒處夢難憑。
謁金門
作者：韓淲（宋）

雲外月。畫出一痕清絕。梅已飄零桃未發。帶湖煙水闊。汀渚尚留微雪。不恨酒融歌歇。老我多情膠漫結。半醒空自說。
臨江仙
作者：韓淲（宋）

滿眼春生梅柳意，山居清聽風泉。又因初度說今年。華顛相望處，新曲忽來前。自笑一週閒甲子，何為佞佛貪仙。如翁輩行敢隨肩。徒知言語妙，歡喜向誰傳。
謁金門
作者：韓淲（宋）

不怕醉。記取吟邊滋味。幽草綠陰花絮裡。鶯啼雙燕起。老去是何鄉里。漠漠吳頭楚尾。一曲荒山清照水。殢渠杯酒旨。
霜天曉角
作者：韓淲（宋）

雨收雲薄。有底情懷惡。一段春風花事，吟得就、又忘卻。海棠紅未落。細細流霞酌。選甚蠅營狗苟，皆現定、有何錯。
臨江仙
作者：韓淲（宋）

寒食清明春事好，公家霽月光風。年時猶記雨聲中。州侯陳樂舞，法從酒杯同。坐上王楊雖自散，酴醿依舊香濃。待將詩易壽無窮。鳶飛魚躍矣，風虎更雲龍。
鷓鴣天
作者：韓淲（宋）

莫道龐公不入州。為誰歌酒也遲留。襟期別乘真難事，領略同遊豈易謀。他擾擾，自悠悠。香浮茉莉笑花頭。一簾雲影催詩雨，喚起佳人無限愁。
鵲橋仙
作者：韓淲（宋）

詩非漫與，酒非無算，都是悲秋興在。與君觴詠欲如何，畫不就、新涼境界。微雲抹月，斜河回鬥，隱隱奇奇怪怪。剛風九萬舞瑤林，甚些少、人間利害。
浣溪沙
作者：韓淲（宋）

閒裡相看兩鬢秋。酒能沾醉雨能幽。吾廬何幸得翁留。世路儘教終易與，山林佳話恐難酬。人來人去亦知不。
浣溪沙
作者：韓淲（宋）

分付心情作上元。不知投老在林泉。誰將村酒勸觥船。月影靜搖風柳外，霜華寒浸雪梅邊。醉敧烏帽忽醒然。
浣溪沙
作者：韓淲（宋）

老覺空生易得年。閒居那復問旌旃。一丘春靜自迴旋。翁善於人知美矣，我行於世轉乖然。清詞俾壽喜言傳。
鵲橋仙
作者：韓淲（宋）

紅梅已謝，杏花開也，一片海棠猶未。春風吹我帶湖煙，甚恰限、新晴天氣。黃昏樓上，燭花影裡，拼得那回滋味。暗塵絃索拂纖纖，夢留取、巫山十二。
生查子
作者：韓淲（宋）

晴色入青山，更見飛花晚。不是不登臨，自是心情懶。試襞小紅箋，與寫天涯怨。杜宇一聲春，樓下滄波遠。
一翦梅
作者：韓淲（宋）

縹渺神仙雲霧窗。說與蘇州，未斷人腸。帶湖煙月墮蒼茫。喚醒嫦娥，春筍纖長。馬上琵琶半額妝。撥盡相思，十二巫陽。疏□清夢入瀟湘。佩玉鳴鸞，吹下天香。
眼兒媚
作者：韓淲（宋）

西溪回合小青蒼。梅雨弄殘陽。意行隴畝，景分庭院，乳燕春長。酒深不用人歌嘯，鋤圃試商量。細晞菜甲，旋尋蔬筍，一夢黃粱。
水調歌頭
作者：韓淲（宋）

一曲笙歌外，四座笑談清。使君秋霽領客，別乘更宗英。想像親闈稱壽，寫就通家情分，相與慶恩榮。勸動桂花發，香霧撲簾旌。功名事，臺閣路，好同登。只今報政歸詔，輿論正蜚聲。以我文章學術，與國和平安靖，冠劍入明庭。應顧棠陰下，野老鬢星星。
鷓鴣天
作者：韓淲（宋）

雲到春飛若素期。柳條吹送落梅枝。冰壺表裡誰能賦，玉鑑圓明且屈卮。村舍北，郡樓西。治中風調只心知。不堪野老關門醉，想見山翁倒載時。
桃源憶故人
作者：韓淲（宋）

杏花雨裡東風峭。不比尋常開了。枝上飛來多少。人與春將老。山城燈火笙簫杳。夢到十洲三島。睡覺綺窗清曉。綠遍池塘草。
浣溪沙
作者：韓淲（宋）

荊楚誰言鏡聽詞。燭花影動畫簷低。燒燈天氣醉為期。雨溼杏腮疑淡淡，風迷柳眼半僛僛。小山西路板橋西。
菩薩蠻
作者：韓淲（宋）

春來晴雨常相半。水光風力花撩亂。山北與山南。行歌或再三。誦君詩過日。才大真盤屈。壽我敢言酬。相望亦飲不。
浣溪沙
作者：韓淲（宋）

百花叢裡試新妝。不許巫山枉斷腸。牡丹風揚曲聲長。寒食清明閒節序，綺窗朱戶少年場。燕泥香潤落空梁。
虞美人
作者：韓淲（宋）

西湖十里孤山路。猶記荷花處。翠莖紅蕊最關情。不是薰風、吹得晚來晴。而今老去丹青底。醉膩嬌相倚。棹歌聲緩採香歸。如夢如酲、新月照漣漪。
虞美人
作者：韓淲（宋）

送君報最登朝路。初整曹裝處。又因杯酒見餘情。涼雨靈山閣上、月初晴。醺然領客襟懷底。消得闌干倚。風流別乘我依歸。清譽冰溪棠蔭、綠漪漪。
朝中措
作者：韓淲（宋）

一番風月已平分。留得玉溪雲。藹藹賓僚如故，東樓北海清尊。荷香涼透，柳陰深鎖，翠袂珠裙。□到九重城裡，才華好覲吾君。
浣溪沙
作者：韓淲（宋）

宋玉悲秋合反騷。陶潛把菊任持醪。山遙遙外水蕭蕭。夢不到時詩自在，興難忘處恨全消。香沈沈裡蕊飄飄。
朝中措
作者：韓淲（宋）

君之竹隱是章泉。只要世家傳。莫道閒詩浪句，風花雪月雲煙。一杯我醉，百年人事，乾轉坤旋。直與喚回興替，羲皇留下遺編。
浣溪沙
作者：韓淲（宋）

一抹青山拍岸溪。麥雲將過筍初齊。不知何處水流西。小閣路頭吾欲醉，短蓬船尾客同攜。酒邊華髮更題詩。
浣溪沙
作者：韓淲（宋）

水繞孤村客路賒。一樓風雨角巾斜。舉觴無復問煎茶。夜靜曲聲初噴竹，酒深燭影細吹花。明朝飛鷺起圓沙。
浣溪沙
作者：韓淲（宋）

憶把蘭橈系柳堤。斜風細雨一蓑衣。夕陽回照斷霞飛。洛浦佩寒如隔日，高唐夢到又何時。揹人挑□獨心知。
水調歌頭
作者：韓淲（宋）

玉水靈山地，燕寢亦書功。邦人耆老，誕彌佳節以詞通。爾豈知吾愷悌，我乃因君談笑，祝壽酒杯同。簫鼓少人會，歌舞為誰容。觀坐客，驚野老，筆如風。個般酬唱，詔回應上玉華東。多少家傳經濟，留與孫謀持守，出處信何窮。喚起千年調，分付一車公。
菩薩蠻
作者：韓淲（宋）

人間多少閒風度。薄情失記相逢處。綠鬢畫鴉兒。舊巢雙燕棲。舞衫回素玉。檀板聲何蹙。一抹晚霞飛。淚痕無臉啼。
浣溪沙
作者：韓淲（宋）

彩筆新題字字香。雁來時候燕空梁。芙蓉無處著秋光。人遠山長言外意，曲傳書恨醉時妝。倩誰閒寄水雲鄉。
菩薩蠻
作者：韓淲（宋）

晚雲烘日枝南北。一杯未盡梅花曲。城郭小春回。暗香開未開。留連吾欲醉。醉眼紅塵外。多少老心情。景清人亦清。
少年遊
作者：韓淲（宋）

閒尋杯酒，清翻曲語，相與送殘冬。天地推移，古今興替，斯道豈雷同。明窗玉蠟梅枝好，人情淡、物華濃。個樣風光，別般滋味，無夢聽飛鴻。
蝶戀花
作者：韓淲（宋）

未就丹砂須九轉。誰把新詞，歌繞樑塵遍。拍拍韶華春意滿。揆予初度文何健。恰是山花汀草遠。獨樂園林，不夢笙歌殿。靈氣仙才非小見。霞杯漫道蟠桃獻。
蝶戀花
作者：韓淲（宋）

千葉香梅春在手。日薄簾櫳，花影遮前後。小立徐行還易久。微吟莫厭傷多久。拾翠流紅弦管透。望斷青青，休問行人柳。往事如雲如夢否。連天芳草驚依舊。
點絳唇
作者：韓淲（宋）

南陌柔桑，粉牆低見誰家女。燕飛鶯語。依約提籃去。老覺多情，夢也無分付。君知否。楚襄何處。一段陽臺雨。
浣溪沙
作者：韓淲（宋）

滴滴瓊英發翠綃。江梅標韻木香嬌。乍涼時候漏聲遙。欲綰鬢絲妝未了，半回身分曲初招。霓裳依約夢魂飄。
浣溪沙
作者：韓淲（宋）

雨閣雲流小院秋。半醺涼意不關愁。一番相見一番休。淡佇乍持杯未淺，懶歌渾罷笑初收。主賓無處著綢繆。
攤破浣溪沙・山花子
作者：韓淲（宋）

生與真妃姓氏同。家隨西子苧蘿東。誰道玉肌寒起粟，酒能紅。火齊燒空來上苑，冰漿凝露在西宮。不似荔枝生處遠，恨薰風。
瑞鷓鴣
作者：李廷忠（宋）

洛浦風光爛漫時。千金開宴醉為期。花方著雨猶含笑，蝶不禁寒總是痴。香腮擎吐濃華豔，不隨桃李競春菲。東君自有迴天力，看把花枝帶月歸。
生查子
作者：李廷忠（宋）

玉女翠帷燻，香粉開妝面。不是佔春遲，羞被群花見。纖手折柔條，絳雪飛千片。流入紫金卮，未許停歌扇。
水龍吟
作者：李廷忠（宋）

風流最數宣城，奇山秀水神仙府。琴高臺畔，花姑壇上，鸞翔鳳舞。春度玉墀，月升金掌，榮分銅虎。想少陵，知有異人間出，三百載、留佳句。歲歲椒盤柏斝，到明朝、又還重舉。陽和散作，千巖瑞雪，兩溪甘雨。汲取恩波，釀成祿酒，慶公初度。有東風傳報，都人已為，築沙堤路。
沁園春
作者：李廷忠（宋）

幕府增輝，前度劉郎，又還到來。看芙蓉池畔，神凝秋水，綺羅叢裡，歡動春雷。彩筆新題，金釵半醉，當日英雄安在哉。開筵處，是真仙福地，不著纖埃。堪憐倦客情懷。聽吹竹彈絲金奏諧。有黃花插鬢，何妨敧帽，綠橙醒酒，莫惜空罍。坐上疏狂，簾間姝麗，應想橫波一笑回。停杯久，待嬌歌緩勸，歸騎休催。
一落索
作者：方千里（宋）

心抵江蓮長苦。凌波人去。厭厭消瘦不勝衣，恨清淚、多於雨。舊曲慵歌瓊樹。誰傳香素。碧溪流水過樓前，問紅葉、來何處。
垂絲釣
作者：方千里（宋）

錦鱗繡羽。難傳愁態顰嫵。岸草際天，雲影垂絮。人何許。謾並欄倚柱。煙光暮。悵榆錢滿路。送春殢酒。歡期幽會希遇。彩簫鳳侶。回首分攜處。雙臉吹愁雨。無限語。再見時記否。
滿庭芳
作者：方千里（宋）

山色澄秋，水光融日，浮萍飄碎還圓。數行徵雁，分破白鷗煙，高下回塘暗谷，寫幽思、終日濺濺。閒凝望，殘霞暝靄，何處一漁船。江南，思舊隱，筠軒野徑，茅舍疏椽。慣攜壺花下，敧帽風前。想像淵明舊節，琴中趣、何必疏弦。歸歟計，不將五斗，輸與北窗眠。
隔浦蓮・隔浦蓮近拍
作者：方千里（宋）

垂楊煙溼嫩葆。別嶼環清窈。紺影浮新漲，夷猶終日魚鳥，花妥庭下草。鳴蟬鬧。暗綠藏臺沼。野軒小。敧眠斷夢，閒書風葉顛倒。詩懷酒思，悔費十年昏曉。投老紅塵倦再到。愁覺。悠然心寄天表。
法曲獻仙音
作者：方千里（宋）

庭葉飄寒，砌蛩催織，夜色迢迢難度。細剔燈花，再添香獸，淒涼洞房朱戶。見鳳枕羞孤另，相思灑紅雨。有誰語。道年來，為郎憔悴，音問隔，回首後期尚阻。寂寞兩愁山，鎖閒情、無限顰嫵。嫩雪消肌，試羅衣、寬盡腰素。問何時夢裡，趁得好風飛去。
過秦樓
作者：方千里（宋）

柳拂鵝黃，草揉螺黛，院落雨痕才斷。蜂須霧溼，燕嘴泥融，陌上細風頻扇。多少豔景關心，長苦春光，疾如飛箭。對東風忍負，西園清賞，翠深香遠。空暗憶、醉走銅駝，閒敲金鐙，倦跡素衣塵染。因花瘦覺，為酒情鍾，綠鬢幾番催變。何況逢迎向人，眉黛供愁，嬌波回倩。料相思此際，濃似飛紅萬點。
側犯
作者：方千里（宋）

四山翠合，一溪碧繞秋容靚。波定。見鷺立魚跳動平鏡。修林散步屧，古木通幽徑。風靜。煙霧直、池塘倒晴影。流年舊事，老矣塵心瑩。還暗省。點吳霜、憔悴愧潘令。夢憶江南，小園路迥。愁聽。葉落轆轤金井。
塞翁吟
作者：方千里（宋）

暮色催更鼓，庭戶月影朧□。記舊跡、玉樓東。看枕上芙蓉。雲屏幾軸江南畫，香篆爐暖煙空。睡起處，繡衾重。尚殘酒潮紅。忡忡。從分散，歌稀宴小，懷麗質，渾如夢中。苦寂寞、離情萬緒，似秋後、怯雨芭蕉，不展愁封。何時細語，此夕相思，曾對西風。
蘇幕遮
作者：方千里（宋）

扇留風，冰卻暑。夏木陰陰，相對黃鸝語。薄晚輕陰還閣雨。遠岸煙深，彷彿菱歌舉。燕歸來，花落去。幾度逢迎，幾度傷羈旅。油壁西陵人識否。好約追涼，小艤蒹葭浦。
浣溪沙
作者：方千里（宋）

菱藕花開來路香。滿船絲竹載西涼。波搖發彩粉生光。翡翠雙飛尋密浦，鴛鴦濃睡倚回塘。閒情須與酒商量。
浣溪沙
作者：方千里（宋）

密約深期卒未成。藏鉤春酒坐頻傾。向人嬌豔夜亭亭。相顧無言情易覺，歸來單枕夢猶驚。眼梢怨淚幾時晴。
浣溪沙
作者：方千里（宋）

面面虛堂水照空。天然一朵玉芙蓉。千嬌百媚語惺憁。未散嬌雲輕□鬢，欲融輕雪乍凝胸。石榴裙衩為誰紅。
浣溪沙
作者：方千里（宋）

刻樣衣裳巧刻繪。彩枝環繞萬年藤。生香吹透縠蠶冰。嫩水帶山嬌不斷，溼雲堆嶺膩無聲。香肩婀娜許誰憑。
點絳唇
作者：方千里（宋）

閒蕩蘭舟，翠娥仙袂風中舉。鴛鴦深浦。綠暗曾來路。留戀荷香，薄晚慵歸去。還相顧。練波澄素。月上潮生處。
訴衷情
作者：方千里（宋）

遠山重疊亂山盤。江上晚風酸。秋容更兼殘日，楓葉照人丹。書未到，夢猶閒。鬢先斑。憑高無語，徵雁知愁，聲斷雲間。
風流子
作者：方千里（宋）

河梁攜手別，臨歧語，共約踏青歸。自雙燕再來，斷無音信，海棠開了，還又參差。料此際，笑隨花便面，醉騁錦障泥。不憶故園，粉愁香怨，忍教華屋，綠慘紅悲。舊家歌舞地，生疏久，塵暗鳳縷羅衣。何限可憐心事，難訴歡期。但兩點愁蛾，才開重斂，幾行清淚，欲制還垂。爭表為郎憔悴，相見方知。
華胥引
作者：方千里（宋）

長亭無數，羈客將歸，故園換葉。乳鴨隨波，輕蘋滿渚時共唼。接眼春色何窮，更櫓聲伊軋。思憶前歡，未言心已愁怯。欺鬢吳霜。恨星星、又還盈鑷。錦紋魚素，那堪重翻再閱。粉指香痕依舊，在繡裳鴛篋。多少相思，皺成眉上千疊。
宴清都
作者：方千里（宋）

暮色聞津鼓。煙波碧、數行徵雁時度。輕榔聚網，長歌和楫，水村漁戶。行人又落天涯，但悵望、高陽伴侶。記舊日、酒卸宮袍，馬酬少妾詞賦。如今鬢影蕭然，相逢似雪，徒話愁苦。芳塵暗陌。殘花遍野，歲華空去。垂陽翠拂門徑，尚夢想、當時住處。縱早歸、綠漸成陰，青娥在否。
四園竹
作者：方千里（宋）

花驄縱策，制淚掩斜扉。玉爐細嫋，鴛被半閒，蕭瑟羅幃。銀漏聲，那更雜、疏疏雨裡，此時懷抱誰知。恨悽其。西窗自剪寒花，沈吟暗數歸期。最愛深情密意，無限當年，往復詩辭。千萬紙。甚近日、人來字漸稀。
齊天樂
作者：方千里（宋）

碧紗窗外黃鸝語，聲聲似愁春晚。岸柳飄綿，庭花墮雪，惟有平蕪如剪。重門尚掩。看風動疏簾，浪鋪湘簟。暗想前歡，舊遊心事寄詩卷。鱗鴻音信未睹，夢魂尋訪後，關山又隔無限。客館愁思，天涯倦跡，幾許良宵展轉。閒情意遠。記密閣深閨，繡衾羅薦。睡起無人，料應眉黛斂。
木蘭花・玉樓春
作者：方千里（宋）

溶溶水映娟娟秀。淺約宮妝籠翠袖。舞餘楊柳乍縈風，睡起海棠猶帶酒。憔悴蕭郎緣底瘦。那日花前相見後。西窗疑是故人來，費得羅箋詩幾首。
霜葉飛
作者：方千里（宋）

塞雲垂地，堤煙重，燕鴻初度江表。露荷風柳向人疏，臺榭還清悄。恨脈脈、離情怨曉。相思魂夢銀屏小。奈倦客征衣，自遍拂塵埃，玉鏡羞照。無限靜陌幽坊，追歡尋賞，未落人後先到。少年心事轉頭空，況老來懷抱。盡綠葉紅英過了。離聲慵整當時調。問麗質，從憔悴，消減腰圍，似郎多少。
蕙蘭芳・蕙蘭芳引
作者：方千里（宋）

庭院雨晴，倚斜照、睡餘雙鶩。正學染修蛾，官柳細勻黛綠。繡簾半卷，透笑語、瑣窗華屋。帶脆聲咽韻，遠近時聞絲竹。乍著單衣，才拈圓扇，氣候暄燠。趁驕馬香車，同按繡坊畫曲。人生如寄，浪勤耳目。歸醉鄉，猶勝旅情愁獨。
塞垣春
作者：方千里（宋）

四遠天垂野。向晚景，雕鞍卸。吳藍滴草，塞錦藏柳，風物堪畫。對雨收霧霽初晴也。正陌上、煙光灑。聽黃鸝、啼紅樹，短長音□如寫。懷抱幾多愁，年時趁、歡會幽雅。盡日足相思，奈春晝難夜。念征塵、滿堆襟袖，那堪更、獨遊花陰下。一別鬢毛減，鏡中霜滿把。
丁香結
作者：方千里（宋）

煙溼高花，雨藏低葉，為誰翠消紅隕。嘆水流波迅。撫豔景、尚有輕陰餘潤。乳鶯啼處路，思歸意、淚眼暗忍。青青榆莢滿地，縱買閒愁難盡。勾引。正記著年時，乍怯春寒陣陣。小閣幽窗，殘妝剩粉，黛眉曾暈。迢遞魂夢萬里，恨斷柔腸寸。知何時重見，空為相思瘦損。
氐州第一
作者：方千里（宋）

朝日融怡，天氣豔冶，桃英杏萼猶小。燕壘初營，蜂衙乍散，池面煙光縹緲。芳草如薰，更瀲灩、波光相照。錦繡縈迴，丹青映發，未容春老。倦客自嗟清興少。念歸記、夢魂飛繞。浪闊魚沈，雲高雁阻，瞪目添愁抱。憶香閨、臨麗景，無人伴、輕顰淺笑。想像消魂，怨東風、孤衾獨曉。
解蹀躞
作者：方千里（宋）

院宇無人晴晝，靜看簾波舞。自憐春晚，漂流尚羈旅。那況淚溼征衣，恨添客鬢，終日子規聲苦。動離緒。謾徘徊愁步。何時再相遇。舊歡如昨，匆匆楚臺雨。別後南北天涯，夢魂猶記關山，屢隨書去。
少年遊
作者：方千里（宋）

人如穠李，香濛翠縷，芳酒嫩於橙。寶燭烘香，珠簾閒夜，銀字理鸞笙。歸時醉面春風醒，花霧隔疏更。低輾雕輪，輕櫳驕馬，相伴月中行。
慶春宮・高陽臺
作者：方千里（宋）

宿靄籠晴。層雲遮日，送春望斷愁城。籬落堆花，簾櫳飛絮，更堪遠近鶯聲。歲華流轉，似行蟻、盤旋萬星。人生如寄，利鎖名韁，何用縈縈。駸駸皓髮相迎。斜照難留，朝霧多零。宜趁良辰，何妨高會，為酬月皎風清。舞臺歌榭，遇得旅、歡期易成。莫辭杯酒，天賦吾曹，特地鍾情。
醉桃源・阮郎歸
作者：方千里（宋）

良宵相對一燈青。相思寫砑綾。去時情淚滴紅冰。西風吹涕零。愁宛轉，意飛騰。晴窗穿紙蠅。夢知關塞不堪行。憶君猶問程。
醉桃源・阮郎歸
作者：方千里（宋）

鴛鴦濃睡碧溪沙。荷花深處家。快風收電掣金蛇。涼波流素華。吳國豔，楚宮娃。紅潮連翠霞。坐來忽忽燭光斜。城頭聞亂鴉。
點絳唇
作者：方千里（宋）

綠葉陰陰，滿城風雨催梅潤。畫樓人近。朝霧來芳信。從解雕鞍，休數花吹陣。無多悶。燕催鶯趁。付與春歸恨。
夜遊宮
作者：方千里（宋）

一帶垂楊蘸水。映芳草、萋萋千里。跋馬回堤少年子。擁青娥，向紅樓，南酒市。拼飲鶯花底。恣歡笑、粉融香墜。不趁臨分醉中起。但依稀，寫柔情，留蜀紙。
夜遊宮
作者：方千里（宋）

城上昏煙四斂。畫樓外、陡聽更點。千里相思夢中見。恨年華，逐東流，隨急箭。簾影參差轉。夜初過、水沈煙亂。剩枕餘衾故人遠。憶閒窗，嚲雲鬢，低粉面。
訴衷情
作者：方千里（宋）

一鉤新月淡於霜。楊柳漸分行。征塵厭堆襟袂，雞唱促晨裝。淮水闊，楚山長。暗悲傷。重陽天氣，杯酒黃花，還寄他鄉。
傷情怨・清商怨
作者：方千里（宋）

閒愁眉上翠小。盡春衫寬了。舞檻孤鸞，嚴妝羞獨照。王孫音信尚渺。度寒食、禁菸須到。趁賞芳菲，今年春事早。
紅林擒近
作者：方千里（宋）

花幕高燒燭，獸爐深炷香。寒色上樓閣，春威遍池塘。多情天孫罷織，故與玉女穿窗。素臉淺約宮裝。風韻勝笙簧。遊冶尋舊侶，尊酒老吾鄉。清歌度曲，何妨塵落雕樑。任瑤階平尺，珠簾人報，剩拼酩酊飛羽觴。
紅林擒近
作者：方千里（宋）

曉起山光慘，晚來花意寒。映月衣纖縞，因風佩琅玕。三弄江梅聽徹，幾點岸柳飄殘。宛然舞曲初翻。簾影卷波瀾。把酒同喚醒，促膝小留歡。清狂痛飲，能消多少杯盤。況人生如寄，相逢半老，歲華休作容易看。
滿路花・促拍滿路花
作者：方千里（宋）

簾篩月影金，風捲楊花雪。天邊鴻雁少，音塵絕。春光欲暮，客心歸心折。江湖波浪闊。目斷家山，料應易過佳節。柔情千點，杜宇枝頭血。危腸餘寸許，誰能接。眠思夢憶，不似今番切。欲對何人說。攬鏡沈吟，瘦來須有差別。
解語花
作者：方千里（宋）

長空淡碧，素魄凝輝，星斗寒相射。鳳樓鴛瓦。天風動，冉冉佩環高下。歌清韻雅。對好景、芳樽滿把。花霧濃，燈火熒煌，笑語烘蘭麝。千斛明珠照夜。況人如圖畫，明豔容冶。繡巾香帕。歸來路，緩逐杏韉驕馬。笙歌散也。愁萬炬、絳蓮分謝。更樓殘，驚聽西樓，吹小梅初罷。
六麼令
作者：方千里（宋）

照人明豔，肌雪消繁燠。嬌雲慢垂柔領，紺發濃於沐。微暈紅潮一線，拂拂桃腮熟。群芳難逐。天香國豔，試比春蘭共秋菊。當時相見恨晚，彼此縈心目。別後空憶仙姿，路隔吹簫玉。何處欄干十二，縹緲陽臺曲。佳期重卜。都將離恨，拼與尊前細留囑。
倒犯
作者：方千里（宋）

盡日、任梧桐自飛，翠階慵掃。閒雲散縞。秋容瑩、暮天清窈。斜陽到地，樓閣參差簾櫳悄。嫩袖舞涼颸，拂拂生林表。蕩塵襟，寫名醥。攜手故國，勝事尋蹤，松篁幽徑窵。曲沼瞰靜綠，蔭簷影、龜魚小。信倦跡、歸來好。倩叮嚀、長安遊子道。任鬢髮霜侵，莫待菱花照。醉鄉深處老。
大
作者：方千里（宋）

正夕陽閒，秋光淡，鴛瓦參差華屋。高低簾幕迥，但風搖環佩，細聲頻觸。瘦怯單衣，涼生兩袖，零亂庭梧窗竹。相思誰能會，是歸程客夢，路諳心熟。況時節黃昏，閒門人靜，憑欄身獨。歡情何太速。歲華似、飛馬馳輕轂。謾自嘆、河陽青鬢，苒苒如霜，把菱花、悵然凝目。老去疏狂減，思墮策、小坊幽曲。趁遊樂、繁華國。回首無緒，清淚紛於紅菽。話愁更堪剪燭。
玉燭新
作者：方千里（宋）

海棠初雨後。似露粉妝成，肉紅團就。太真帳裡，春眠醒、緩蹙樓前宮漏。潮生酒暈，獨自倚、闌干時候。吹鬢影、斜立東風，餘寒半侵羅袖。驪山宮殿無人，想笑問君王，豔容如否。萬花競鬥。難比並、麗美巧勻豐瘦。閨房挺秀。□一顧、丹鉛低首。應對、羯鼓聲中，清歌美奏。
花犯
作者：方千里（宋）

渚風低，芙蓉萬朵，清妍賦情味。霧綃紅綴。看曼立分行，閒淡佳麗。靚姿豔冶相扶倚。高低紛慍喜。正曉色、懶窺妝面，嬌眠敧翠被。秋光為花且徘徊，朱顏迎縞露，還應憔悴。腰肢小，腮痕嫩、更堪飄墜。風流事、舊宮暗鎖，誰復見、塵生香步裡。謾嘆息、玉兒何許，繁華空逝水。
醜奴兒・採桑子
作者：方千里（宋）

凌波臺畔花如剪，幾點吳霜。煙淡雲黃。東閣何人見晚妝。江南春近書千里，誰寄清香。別墅橫塘。鼓角聲中又夕陽。
水龍吟
作者：方千里（宋）

錦城春色移根，麗姿迥壓江南地。瓊酥拂臉，彩雲滿袖，群芳羞避。雙燕來時，暮寒庭院，雨藏煙閉。正□□未足，宮妝尚怯，還輕灑胭脂淚。長是歡遊花底。怕東風、陡成怨吹。高燒銀燭，梁州催按，歌聲漸起。綠態多慵，紅情不語，動搖人意。算吳宮獨步，昭陽第一，可依稀比。
六醜
作者：方千里（宋）

看流鶯度柳，似急響、金梭飛擲。護巢佔泥，翩翩飛燕翼。昨夢前跡。暗數歡娛處，豔花幽草，縱冶遊南國。芳心蕩漾如波澤。繫馬青門，停車紫陌。年華轉頭堪惜。奈離襟別袂，容易疏隔。人間春寂。謾雲容暮碧。遠水沈雙鯉、無資訊。天涯漸老羈客。嘆良宵漏斷，獨眠愁極。吳霜皎、半侵華幘。誰復省十載，勻香暈粉，髻傾鬟側。相思意、不離潮汐。想舊家、接酒巡歌計，今難再得。
虞美人
作者：方千里（宋）

花臺響徹歌聲暖。白日林中短。春心搖盪客魂消。搓粉揉香排比、一團嬌。重來猶自尋芳徑。吹鬢東風影。步金蓮處綠苔封。不見彩雲雙袖、舞驚鴻。
虞美人
作者：方千里（宋）

高樓遠閣花飛遍。急雨捎池面。けけ楊柳不知門。多少亂鶯啼處、暮煙昏。銀鉤小字題芳絮。宛轉回文語。可憐單枕夢行雲。腸斷江南千里、未歸人。
蘭陵王
作者：方千里（宋）

晚煙直。池沼波痕皺碧。年芳為、花態柳情，採粉揉藍釀春色。繁華記上國。曾識。傾城幼客。風流是、聯句送鉤，箋綠綃紅遞書尺。行雲去無跡。念暖響歌臺，香霧瑤席。當時誰信盟言食。知一歲離聚，幾多間阻，人生如夢寄堠驛。況分散南北。悲惻。萬愁積。奈鸞鳳歡疏，魚雁音寂。天涯何處相思極。但目斷芳草，恨隨塞笛。那堪庭院，更聽得，夜雨滴。
蝶戀花
作者：方千里（宋）

漏洩東君訊息後。短葉長條，著意遮軒牖。嫩比鵝黃初熟酒。染勻巧費春風手。萬縷篩金新月透。入夜柔情，還勝朝來秀。彩筆雕章知幾首。可人標韻無新舊。
蝶戀花
作者：方千里（宋）

一搦腰肢初見後。恰似娉婷，十五藏朱牖。春色惱人濃抵酒。風前脈脈如招手。黛染修眉蛾綠透。態婉儀閒，自是閨房秀。堪惜年華同轉首。女郎臺畔春依舊。
蝶戀花
作者：方千里（宋）

碎玉飛花寒食後。薄影行風，終日穿疏牖。有客思歸還把酒。閒吹倦絮輕黏手。雪滿愁城寒欲透。飄盡殘英，翠幄成穠秀。張緒風流今白首。少年襟度難如舊。
蝶戀花
作者：方千里（宋）

翠浪藍光新雨後。整整斜斜，高下籠窗牖。萬斛深傾重碧酒。量愁知落何人手。櫳霧梳煙晴色透。照影迴風，一段嫣然秀。白下門東空引首。藏鴉枝葉長懷舊。
西河
作者：方千里（宋）

都會地。東南王氣須記。龍盤鳳舞到錢塘，瑞煙回起。畫圖彩筆寫西湖，波光溶漾無際。翠欄最宜半倚。柳陰駿馬誰系。鱗差觀閣接飛翬，衙廬萬壘。倒空碧浸軟琉璃，雲收天淨如水。夕陽照晚聽近市。沸笙簫、勸動閭里。比屋樂逢堯世。好相將載酒尋歌玄對。酬答年華鶯花裡。
三部樂
作者：方千里（宋）

簾卷窗明，聽杜宇乍啼，漏聲初絕。亂雲收盡，天際□留殘月。奈相送、行客將歸，悵去程漸促，霽色催發。斷魂別浦，自上孤舟如葉。悠悠音信易隔。縱怨懷恨語，到見時難說。堪嗟水流急景，霜飛華髮。想家山、路窮望睫。空倚仗、魂親夢切。不似嫩朵，猶能替、離緒千結。
菩薩蠻
作者：方千里（宋）

黃雞曉唱玲瓏曲。人生兩鬢無重綠。官柳系行舟。相思獨倚樓。來時花未發。去後紛如雪。春色不堪看。蕭蕭風雨寒。
品令
作者：方千里（宋）

露晞煙靜。寂寥轉、梧桐寒影。天際歷歷徵鴻近。被風吹散，聲斷無行陣。秋思客懷多少恨。謾厭厭誰問。暈殘蘭炧香消印。夢魂長定。愁伴更籌盡。
玉樓春
作者：方千里（宋）

華堂銀燭堆紅淚。解說離人多少意。恨從別後恨無窮，愁到濃時惟一味。江南渭北三千里。憔悴相思何日已。馬蹄清曉草黏天，庭院黃昏花滿地。
滿路花・促拍滿路花
作者：方千里（宋）

鶯飛翠柳搖，魚躍浮萍破。班班紅杏子，交榴火。池臺晝永，繚繞花陰裹。山色遙供座。枕簟清涼，北窗時喚高臥。翻思少年，走馬銅駝左。歸來敲鐙月，留關鎖。年華老矣，事逐浮雲過。今吾非故我。那日尊前，祗今問有誰呵。
沁園春
作者：吳泳（宋）

鶗鴂鳴兮，卉木萋止，維暮之春。笑憨翁漸老，年加三豆，呆郎多事，詩記三星。六十有三，高吟勇退，只有堯夫範景仁。從今去，且亭前放鶴，溪上垂綸。交親。散落如雲。僅留得尊前康健身。有一編書傳，一囊詩稿，一枰棋譜，一卷茶經。紅杏尚書，碧桃學士，看了虛名都賺人。成何事，獨青山有趣，白髮無情。
摸魚兒
作者：吳泳（宋）

甚一般、化工模子。鑄成一個拙底。生來不向春頭上，卻跨暮春婪尾。驀省記。早冉冉花陰，НН循除水。雖然恁地。但笑詠春風，閒推鳴瑟，別自有真意。從前看，三十七年都未。醉生聲利場裡。浮雲破處窗涵月，喚得自家醒起。別料理。那玉燕石麟，不當真符瑞。徹頭地位。也須是長年，聞些好語，作個標月指。
沁園春
作者：吳泳（宋）

春事闌斑，桐花爛漫，不堪鳳棲。嘆交枰世道，容容是福，危航宦海，了了成痴。邵子豪情，樂天狂態，六十六年才覺非。溪山畔，要看承風月，捨我其誰。文章高下隨時。料織錦應須用錦機。愧老無健筆，高凌月脅，病無佳句，下解人頤。君昔東坡，我今韓愈，造化一爐如小兒。都休管，看龜翻荷露，燕落芹泥。
滿江紅
作者：吳泳（宋）

手摘桐花，悵還是、春風婪尾。按錦瑟、一弦一柱，又添一歲。紫馬西來疑是夢，朱衣雙引渾如醉。較香山、七十欠三年，吾衰矣。紅袖卻，青尊止。檀板住，瓊杯廢。淡香凝一室，自觀生意。事業不堪霜滿鏡，文章底用花如綺。笑江濱、遊女尚高歌，滕王記。
滿江紅
作者：吳泳（宋）

夢繞家山，曾訪問、鶴林遺蹟。見老鶴、翩躚飛下，方瞳如漆。蕙帳香消形色靜，玉笙吹徹丰神逸。夢醒來、忽記鶴歸時，翁生日。南陌杖，東山屐。紅樓酒，青霄笛。料中梁何似，涪江今夕。君不見洛陽耆英會，花前雅放詩閒適。獨北都、留守未歸來，七十一。
水龍吟
作者：吳泳（宋）

清江社雨初晴，秋香吹徹高堂曉。天然帶得，酒星風骨，詩囊才調。沔水春深，屏山月淡，吟鞭俱到。算一生繞遍，瑤階玉樹，如君樣、人間少。未放鶴歸華表。伴仙翁、依然天杪。知他費幾，雁邊紅粒，馬邊青草。待得清夷，綵衣花綬，鬨堂一笑。且和平心事，等閒博個，千秋不老。
鵲橋仙
作者：吳泳（宋）

二童一馬，素琴獨鶴，長與仙翁為伴。自從分付益州來，便蔚有、隆中人望。邊烽白羽，軍符赤籍，弄得不成模樣。願公福德厚如山，為扶起、坤陲一半。
清平樂
作者：吳泳（宋）

梅霖未歇。直透菖華節。荔子才丹梔子白。抬貼誕彌嘉月。峨冠蟬尾けけ。整衣鶴骨彯彯。聞道彩雲深處，新添弄玉吹簫。
賀新涼・賀新郎
作者：吳泳（宋）

碧嶂青紅路。近重陽、不寒不暖，不風不雨。杜宇花殘銀杏過，猶有秋英未吐。但日對、南山延佇。碧落仙人騎赤鯉，渺風煙、不上瞿塘去。來伴我，宛陵住。西風畫角高堂暮。炙銀燈、疏簾影裡，笑呼兒女。爺作嘉興新太守，囝拜鶚書天府。況哥共、白頭相聚。天分從來鍾至樂，更誰思、野鴨鴛鴦語。提大斗，酌寒露。
漁家傲
作者：吳泳（宋）

翠隱紅藏春尚薄。百花頭上梅先覺。清曉寒城聞畫角。雲一握。鴉翻詔墨天邊落。碧眼稜稜言諤諤。諫書猶自留黃閣。世事翻騰誰認錯。休話著。綠尊且舉鸕鷀杓。
八聲甘州
作者：吳泳（宋）

又一番、滬水出牂牁。江聲洶鳴鼉。正南人爭望，轉移虎節，彈壓鯨波。未見元戎羽葆，民氣已沖和。不待禁中選，李牧廉頗。卻顧邊陲以北，似乘航共濟，亡楫中河。縱纜頭襦尾，其奈不牢何。□明公、一襟忠憤，想誓江、無日不酣歌。當津者，豈應袖手，長宴江沱。
青玉案
作者：吳泳（宋）

杏花時候匆匆別。又欲迫、黃花節。過了三年經八月。驪駒聲裡，青鴻頭畔，幾見刀頭折。諸生立盡門前雪。半偈重翻為渠說。且莫從頭烹瓠葉。已呼童稚，多藏酒秫，共醉陶彭澤。
謁金門
作者：吳泳（宋）

將進酒。吹起黃鐘清調。手按玉笙寒尚峭。隴梅春已透。藍染溪光綠皺。花簇馬蹄紅鬥。盡使宛陵人說道。狀元今歲又。
謁金門
作者：吳泳（宋）

金榜揭。都是鹿鳴仙客。手按玉笙寒尚怯。倚梅歌一闋。柳拂御街明月。鶯撲上林殘雪。前歲杏花元一色。馬蹄歸路滑。
柳梢青
作者：吳泳（宋）

元九不回，胡三不問，花說與誰。賴得東皇，調停春住，句管花飛。庭前密打紅圍。想孫子、兵來出奇。似恁丰神，誰人剛道，色比明妃。
摸魚兒
作者：吳泳（宋）

倚南牆、幾回凝佇。綠筠冉冉如故。帝城景色緣何事，一半花枝風雨。收聽取。這氣象精神，則要人來做。當留客處。且遇酒高歌，逢場戲劇，莫作皺眉事。那個是，紫佩飛霞仙侶。駸駸雲步如許。清閒笑我如鷗鷺。不肯對松覓句。萍散聚。又明月、還尋錦裡煙霞路。浮名自誤。待好好歸來，攜筒載酒，同訪子云去。
水龍吟
作者：吳泳（宋）

修篁翠葆人家，分明水檻光中住。就中得要，危亭瞰淥，小橋當路。一榻桃笙，半窗竹簡，清涼如許。縱武陵佳麗，若耶深窈，那得似、雙溪趣。一夜簷花落枕，想魚天、漲痕新露。多君喚我，掃花作晚，解衣逃暑。膾切銀絲，酒招玉友，曲歌金縷。願張郎，長與蓮花相似，朝朝暮暮。
魚遊春水
作者：吳泳（宋）

東里韶光早。百舌枝頭啼碎了。溪梅開盡，池水綠波還皺。種柳先生覺意闌，看花君子非年少。心似淡雲，夢隨芳草。滿地松花不掃。鎮日春愁縈懷抱。誰能擊築長歌，吹笳清嘯。寄聲玉關行人道，未報君恩難便老。雞塞雨寒，戍樓煙渺。
祝英臺・祝英臺近
作者：吳泳（宋）

小池塘，閒院落，薄薄見山影。楊柳風來，吹徹醉魂醒。有時低按秦箏，高歌水調，落花外、紛紛人境。猛深省。但有竹屋三間，蓮田二頃。便可休官，日對漏壺永。假饒是、紅杏尚書，碧桃學士，買不得、朱顏芳景。
千秋歲
作者：吳泳（宋）

松舟桂楫。苕霅溪頭別。秋後雨，春前雪。書憑湖雁寄，手把江蘺折。人未老，相看元似來時節。芳草鳴鶗鴂。野菜飛黃蝶。時易去，愁難說。析波浮玉醴，換火繙銀葉。拚醉也，馬蹄歸踏梨花月。
上西平・金人捧露盤
作者：吳泳（宋）

似斜斜，才整整，又霏霏。今夜裡、窗戶先知。嫌春未透，故穿庭樹作花飛。起來尋訪剡溪人，半壓橋低。兔園冊，漁江畫，蘭房曲，竹丘詩。怎模得、似當時。天寒墮指，問誰能解白登圍。也須憑酒遣拿擔，擊亂鵝池。
沁園春
作者：吳泳（宋）

誇說洪都，西滕王閣，北豫章臺。對雨簾半卷，江橫如舊，溝亭敧壓，梯上無媒。但有江山，更無豪傑，拔腳風塵外一杯。題千墨，須杜陵老手，太白天才。力能筆走風雷。人道是閩鄉老萬回。把崇天普地，層胸盪出，橫今豎古，信手拈來。使翰墨場，著伏波老，上馬猶堪矍鑠哉。今耄矣，獨蓴鱸在夢，泉石縈懷。
滿江紅
作者：吳泳（宋）

伶俐聰明，都不似、阿奴碌碌。漸欲買、青山路隱，白雲同宿。半醉儘教烏幘墮，熟眠休管屏風觸。算人生、能有幾時閒，金烏速。粗粗飯，天倉粟。濁濁酒，天家祿。更釣鮮采薇，有何不足。君不見當年金谷事，綠珠弄笛椒塗屋。到而今、富貴一場空，終非福。
卜算子
作者：吳泳（宋）

漠漠雨其濛，湛湛江之永。凍壓溪橋並見花，安得杯中影。明水未登彝，飾玉先浮鼎。寄語清居山上翁，驛使催歸近。
滿江紅
作者：吳泳（宋）

元帥籌邊，誰肯辦、向前一著。大丞相、孫兒挺偉，素閒兵略。楊柳依依煙在眼，檀車嘽嘽春浮腳。更何妨、二十五長亭，橫冰槊。登劍棧，懷關洛。機易去，愁難割。豈而今全是，從前都錯。鹿走未知真局面，獸窮漸近空籬落。早經營、勳業復歸來，江頭酌。
漁家傲
作者：黃裳（宋）

風入金波凝不住。玉樓間倚誰飛舉。霜豔雪光來競素。分辨處。獨垂餘意窺庭戶。強薄羅衣催玉步。美人為我當尊舞。醉到春來能幾度。愁今古。月華不去年華去。
漁家傲
作者：黃裳（宋）

方令庚生初皎皎。珠簾鉤上華堂曉。十二欄干多窈窕。妝欲妙。玉篦偷學娥眉小。擾擾時人隨兔走。十分皆望菱花照。瑞莢莫嫌生得少。圓未了。已圓卻恐佳期窵。
漁家傲
作者：黃裳（宋）

已送清歌歸去後。東南樓上人聲悄。冷落尤臨弦上調。歡意少。空將萬感收殘照。窗外劍光初出鞘。斜窺夢斷人年少。未到蓋棺心未了。塵慮擾。雙眸竟入扶桑曉。
永遇樂
作者：黃裳（宋）

朝靄藏暉，客袍驚暖，天巧無意。杳杳誰知，包含造化，忽作人間瑞。兒童歡笑，忙來花下，便飲九春和氣。急拿舟，高人乘興，江天助我幽思。繽紛似翦，崢嶸如畫，莫道冬容憔悴。恍象含空，塵無一點，疑在天宮裡。酒樓酣宴，茶軒清玩，且待桂花來至。有餘光，明年待看，明紅暗翠。
永遇樂
作者：黃裳（宋）

天接重雲，月臨殘臘，時有幽意。化作瑤池，紛紛戲蝶，一色非人世。無情徵雁，乘風南向，悵望有情難寄。暖驚梅，先傳芳信，夜來萬寶春至。中齊勝境，東藩和氣，自有名園佳麗。一夢休嗟，三千好客，何處尋珠履。小堂人靜，尊前清晝，好惜歲華如逝。管絃中，金盃更勸，朱顏皓齒。
驀山溪
作者：黃裳（宋）

春前資訊，到處歡聲滿。旌旆出西郊，擁笙歌、嬋娟兩畔。東巡事往，空有雪中山，仙馭悄，古風間，謾動吟人嘆。天邊身世，況值重華旦。擊壤訪遺民，想如雲、望中不斷。功名休論，齊楚共唐虞，開口笑，插花歸，更候清秋晚。
喜朝天・踏莎行
作者：黃裳（宋）

雪雲濃。送愁思，衾寒更怯霜風。惹起離恨，為光陰惱，人意無窮。誰省年華屢換，漸作個、浮生玉髯翁。休易感，新醅泛蟻，且共時同。相逢。笑語相契，況駕言遊處，山裡齊宮。寂寞時候，自有皓景，粉澤冬容。先顧麗人期約，痛賞候、花開洛城紅。三十日，回頭過盡，喜對春工。
錦堂春・錦堂春慢
作者：黃裳（宋）

天女多情，梨花碎翦，人間贈與多才。漸瑤池瀲灩，粉翹徘徊。面不禁風力，揹人飛去還來。最清虛好處，遙度幽香，不掩寒梅。歲華多幸呈瑞，泛寒光，一樣仙子樓臺。雖喜朱顏可照，時更相催。細認沙汀鷺下，靜看煙渚潮回。遣青蛾趁拍，鬥獻輕盈，且更傳杯。
霜葉飛
作者：黃裳（宋）

誰能留得年華住。韶華今在何處。萬林飛盡，但驚天篆，半空無數。望訊息、霜催雁過，佳人愁起雲垂暮。就繡幕、紅爐去。金鴨時飄異香，柳腰人舞。休道行且分飛，共樂還一歲，見景長是歡聚。大來芳意，既與名園，是花為主。翠娥說、尊前笑語，來年管取人如故。向寂寞，中先喜，俄頃飛瓊，化成寰宇。
水龍吟
作者：黃裳（宋）

五城中鎖奇書，世間睡裡無人喚。家家自有，月中丹桂，朱衣仙子。能駐光陰，解留顏鬢，引君霄漢。便西歸、休夢華胥國□，約無限、煙霞伴。誰是採真高士，幻中尋取元非幻。時人不為，玉峰三秀，塵緣難斷。莫說英雄，萬端愁緒，夕陽孤館。到流年過盡，韶華去了，起浮生嘆。
蝶戀花
作者：黃裳（宋）

每到花開春已暮。況是人生，難得長歡聚。一日一遊能幾度。看看揹我堂堂去。蝶亂蜂忙紅粉妒。醉眼吟情，且與花為主。雪怨雲愁無問處。芳心待向誰分付。
蝶戀花
作者：黃裳（宋）

興到濃時春不住。昨夜雕欄，放了花無數。談笑急邀吟醉侶。青娥也合隨軒去。媚恐情生嬌恐妒。今日開尊，多幸無風雨。休唱宴瓊林一句。來年花共人何處。
蝶戀花
作者：黃裳（宋）

南北兩山驕欲鬥。中有漣漪，莫道壺山小。落落情懷臨漂渺。駕言來處鈴齋悄。行到桃溪花解笑。人面相逢，競好窺寒照。醉步敧斜西日少。歡聲猶唱多情調。
蝶戀花
作者：黃裳（宋）

高下亭臺山水境。兩畔清輝，中有垂楊徑。鷺點前汀供雪景。花乘流水傳春信。不醉無歸先說定。醉待言歸，又被風吹醒。月下壺天遊未盡。廣寒宮是波中影。
蝶戀花
作者：黃裳（宋）

杳杳晴虛寒漫漫。放下塵勞，相共遊銀漢。便入醉鄉休浩嘆。神仙只在雲門館。飲興偏宜流水畔。時有紅蕖，落在黃金盞。鷺未忘機移別岸。畫船更上前汀看。
蝶戀花
作者：黃裳（宋）

水鑑中看尤未老。乘興拿舟，更向湘江過。俯仰太虛都一個。九春風思誰吟到。閒上釣臺雲外坐。待得金鱗，始放芳尊倒。醉後言歸猶更早。素纖有數君須道。
喜遷鶯
作者：黃裳（宋）

雕欄閒倚，瑞雪霽、浣出人間金碧。下想名園，芳心多少，欲佔九州顏色。洞開路入丹漢，自是神仙真宅。寒吟外，看歌雲舞雪，光陰難得。誰共懷古意，東海一老，居易頭垂白。自此英雄，功名相繼，空有寂寥遺蹟。聖賢電拂休笑，離合許多賓客。使君樂與人同，且對雲門斜日。
宴瓊林
作者：黃裳（宋）

紅紫趁春闌，獨萬簇瓊英，尤未開罷。問誰共、綠幄宴群真，皓雪肌膚相亞。華堂路，小橋邊，向晴陰一架。為香清、把作寒梅看，喜風來偏惹。莫笑因緣，見景跨春空，榮稱亭榭。助巧笑、曉妝如畫，有花鈿堪借。新醅泛、寒冰幾點，拚今日、醉尤飛斝。翠羅幃中，臥蟾光碎，何須待還舍。
宴春臺
作者：黃裳（宋）

夏景舒長，麥天清潤，高低萬木成陰。曉意寒輕，一聲未放蟬吟。但聞鶯友同音。宴華堂、綠水中心。芙蓉都沒，紅妝資訊，終待重尋。清冷相照，邂逅俱歡，翠娥擁我，芳醞強斟。笙歌引步，登臨更向瑤岑。臥影沈沈。自風來、與客披襟。縱更深。歸來洞府，紅燭如林。
雨霖鈴
作者：黃裳（宋）

天南遊客。甚而今、卻送君南國。薰風萬里無限，吟蟬暗續，離情如織。秣馬脂車，去即去、多少人惜。為惠愛、煙慘雲山，送兩城愁作行色。飛帆過、浙西封域。到秋深、且艤菏花澤。就船買得鱸鱖。新谷破、雪堆香粒。此興誰同，須記東秦，有客相憶。願聽了、一闋歌聲，醉倒拚今日。
桂枝香
作者：黃裳（宋）

醱醅初熟。競看九日、西風弄寒菊。姝子新妝，向曉淡黃千簇。清香鬧處君須住，摻盈頭、醉鄉相逐。馬臺歡笑，龍山縱逸，佳話重緒。共盡日、登臨未足。更休問明年，浮世榮辱。難得良辰，鬢髮見秋尤綠。且邀月照金尊上，近人寒、如對飛瀑。宴歸還趁人來，茱萸佩垂紅玉。
喜遷鶯
作者：黃裳（宋）

梅霖初歇。乍絳蕊海榴，爭開時節。角黍包金，香蒲切玉，是處玳筵羅列。鬥巧盡輸少年，玉腕彩絲雙結。艤彩舫，看龍舟兩兩，波心齊發。奇絕。難畫處，激起浪花，飛作湖間雪。畫鼓喧雷，紅旗閃電，奪罷錦標方徹。望中水天日暮，猶見朱簾高揭。歸棹晚，載菏花十里，一鉤新月。
洞仙歌
作者：黃裳（宋）

亂蟬何事，冒暑吟如訴。斷續聲中為誰苦。陣雲行碧落，舒捲光陰，秋意爽，俄作晴空驟雨。明珠無限數。都在荷花，疑是星河對庭戶。莫負晝如年，況有清尊，披襟坐、水風來處。信美景良辰、自古難並，既不遇多才，豈能歡聚。
洞仙歌
作者：黃裳（宋）

杳無風色，腸斷蓮花信。水鑑雲垂數峰影。向勞生辛苦，寒暑煎人，爭不老，空想秋堂夜靜。玉姬揮皓月，時送微涼，莫吝金卮為伊盡。柳下夕陽收，傍水重遊，花茵上、雪回襟冷。問避暑天機、自有奇人，但且對湖光，世間誰醒。
洞仙歌
作者：黃裳（宋）

世間言笑，天上誰歡聚。河漢涵秋靜無暑。望丹霄杳杳，雲幄俄開，緣會遠，空引時情萬縷。綵樓人送目，今夕無雙，巧在靈絲暗相許。爽氣御西風，眾樂難尋，乘槎看、鵲橋初度。過幾刻良時、早已分飛，向月下何辭，十分芳醑。
八聲甘州
作者：黃裳（宋）

化工多事了，卻收天巧，都與西風。數峰雲如掃，閒垂六幕，初見秋容。昨夜煩襟頓釋，一雨洗遙空。偏有銀蟾好，千里人同。引起遊人多感，為靜中景色，悲思無窮。傍雕欄懷古，誰問紫元翁。也難逢、金華時候，又豈知、幽會水精宮。塵緣滿，指煙霞去，多在江東。
滿庭芳
作者：黃裳（宋）

瓊館煙輕，銀河風細，玉橋雲鎖方開。曉虹千丈，宛轉下天來。人在水精宮裡，行樂處、錦繡成堆。仍相問，人間天上，何處有蓬萊。徘徊。追往事，徵南巧架，傅野懷才。謾石驅東海，沙合龍臺。好是樂成初宴，紅牙碎、聲隱晴雷。江天晚，遊人未散，莫放隼旟回。
宴瓊林
作者：黃裳（宋）

霜月和銀燈，乍送目樓臺，星漢高下。愛東風、已暖綺羅香，競走去來車馬。紅蓮萬斛，開盡處、長安一夜。少年郎、兩兩桃花面，有餘光相借。因甚靈山在此，是何人、能運神化。對景便作神仙會，恐雲軿且駕。思曾侍、龍樓俯覽，笑聲遠、洞天飛斝。向東來、尤幸時如故，群芳未開謝。
宴瓊林
作者：黃裳（宋）

遽暖間俄寒，妙用向園林，難問春意。萬般聲與色，自聞雷、便作浮華人世。紅嬌翠軟，誰頓悟、天機此理。似韶容、可駐無人會，且忘言閒醉。當度仙家長日，向人間、閒看佳麗。念遠處有東風在，夢悠悠往事。桃溪近、幽香遠遠，謾凝望、落花流水。桂華中、珠佩隨軒去，還從賣花市。
宴瓊林
作者：黃裳（宋）

已覽遍韶容，最後有花王，芳信來報。魏妃天與色，擁姚黃、去賞十洲仙島。東君到此，緣費盡、天機亦老。為嬌多、只恐能言笑。惹風流煩惱。莫道兩都迥出，倩多才、吟看誰好。為我慘有如花面，說良辰欲過。須勤向、雕欄秉燭，更休管、夕陽芳草。算來年、花共人何處，金尊為花倒。
滿江紅
作者：黃裳（宋）

綠蓋紛紛，多少個、雲霄仙子。應是有，瑤池盛會，靚妝臨水。無奈輕盈風信急，瑞香亂翠紅相倚。誰共吟、此景竹林人，桃溪士。時雨過，明珠細。朝霧染，香腮膩。輕舟破幽徑，煩襟都洗。第一朵須尋華池景，壽觴邊偶得龜千歲。乘興瀉、雲液落新荷，休辭醉。
減字木蘭花
作者：黃裳（宋）

紅旗高舉。飛出深深楊柳渚。鼓擊春雷。直破煙波遠遠回。歡聲震地。驚退萬人爭戰氣。金碧樓西。銜得錦標第一歸。
瑤池月・瑤臺月
作者：黃裳（宋）

微塵濯盡，棲真處、群山排在雲漢。青盤翠躍，掩映平林寒澗。流水急、數片桃花逝，自有留春仙館。秦漁問，前朝換。盧郎待，今生滿。誰伴。元翁笑語，相從未晚。更安得、世味堪玩。道未立、身尤是幻。浮生一梭過，夢迴人散。臥松庵、當會靈源，現永珍、無中須看。乾坤鼎，陰陽炭。瓊枝秀，金圓爛。何患。朝元事往，孤雲難管。
瑤池月・瑤臺月
作者：黃裳（宋）

扁舟寓興，江湖上、無人知道名姓。忘機對景，咫尺群鷗相認。煙雨急、一片篷聲碎，醉眼看山還醒。晴雲斷，狂風信。寒蟾倒，遠山影。誰聽。橫琴數曲，瑤池夜冷。這些子、名利休問。況是物、都歸幻境。須臾百年夢，去來無定。向嬋娟、留住青春，笑世上、風流多病。蒹葭渚，芙蓉徑。放侯印，趁漁艇。爭甚。須知九鼎，金砂如聖。
蝶戀花
作者：黃裳（宋）

忽破黃昏還太素。寒浸樓臺，縹緲非煙霧。江上分明星漢路。金銀閃閃神仙府。影臥清光隨我舞。邂逅三人，只願長相聚。今月亭亭曾照古。古人問月今何處。
蝶戀花
作者：黃裳（宋）

滿到十分人望盡。仙桂無根，到處留光景。聽我尊前歡未竟。金卮已弄寒蟾影。銀色界中風色定。散了浮雲，寶匣初開鏡。歸去不須紅燭影。天邊自與人相趁。
蝶戀花
作者：黃裳（宋）

古往今來忙裡過。今古清光，靜照人行道。難似素娥長見好。見頻只是催人老。欲駐徵輪無計那。世上多情，卻被無情惱。夜夜烏飛誰識破。滿頭空恨霜華早。
蝶戀花
作者：黃裳（宋）

俄落盞中如有戀。盞未乾時，還見霜娥現。說向翠鬟斟莫淺。殷勤此意應相勸。光景尤宜年少面。千里同看，不與人同怨。席上笑歌身更健。良時只願長相見。
蝶戀花
作者：黃裳（宋）

千二百回圓未半。人世悲歡，此景長相伴。行到身邊瓊步款。金船載酒銀河畔。誰為別來音信斷。那更蟾光，一點窺孤館。靜送忘言愁一段。會須莫放笙歌散。
蝶戀花
作者：黃裳（宋）

人逐金烏忙到夜。不見金烏，方見人閒暇。天漢似來尊畔瀉。須知閒暇歡無價。銀色滿身誰可畫。兩腋風生，爽氣駸駸馬。待入蟾宮偷造化。姮娥已許仙方借。
蝶戀花
作者：黃裳（宋）

萬籟無聲天地靜。清抱朱弦，不愧丹霄鏡。照到林梢風有信。抬頭疑是梅花領。萬感只應閒對景。獨倚危欄，擾擾人初定。吟不盡中愁不盡。溪山千古沈沈影。
蝶戀花
作者：黃裳（宋）

誰悟月中真火冷。能引塵緣，遂出輪迥境。爭奈多情都未醒。九迴腸斷花間影。萬古興亡閒事定。物是人非，杳杳無音信。問月可知誰可問。不如且醉尊前景。
蝶戀花
作者：黃裳（宋）

忽送林光禽有語。飛如遙空，失素歸洲鷺。照處無私清望富。餘輝不惜人人與。玉繩欲到中天路。且待飛觴，緩緩移瓊步。花下影圓良夜午。東南樓上還相顧。
蝶戀花
作者：黃裳（宋）

一望瑤華初委地。更約幽人，共賞巖邊翠。拭把方諸聊與試。無情爭得無中淚。飛瀑恐從星漢至。漸向賓筵，但覺寒如水。自愛一輪方得意。輕隨箕畢還成累。
青門引・青門飲
作者：黃裳（宋）

鴻落寒濱，燕辭幽館，西成萬室，顰眉人少。自古云隮，洞門何處，南望數峰秋曉。千騎旌麾遠，去尋真、忙中心了。佩聲盤入，煙霞絕頂，誰聞歡笑。當候青童相報。因待訪仙人，長生微妙。置俎爭來，四鄉宴社，且看翠圍紅繞。似可捫青漢，到北扉、兩城斜照。醉翁回首，丹臺夢覺，鈞天聲杳。
滿路花・促拍滿路花
作者：黃裳（宋）

乾坤生古意，草木起秋聲。移人名利境，夢中驚。便尋靈寶，鳳髓與龜精。密報黃芽就，紫府門開，道情有個鶯鶯。問歸含楚山青。臥影水天明。松庵誰笑話，見還嬰。鶴歸日落，聚散兩忘情。好笑人痴處，白頭青冢，世間猶說醒醒。
倦尋芳慢・倦尋芳
作者：王（宋）

露晞向晚，簾幕風輕，小院閒晝。翠逕鶯來，驚下亂紅鋪繡。倚危牆，登高榭，海棠經雨胭脂透。算韶華，又因循過了，清明時候。倦遊燕、風光滿目，好景良辰，誰共攜手。恨被榆錢，買斷兩眉長鬥。憶高陽，人散後。落花流水仍依舊。這情懷，對東風、盡成消瘦。
虞美人
作者：張景修（宋）

春風曾見桃花面。重見勝初見。兩枝獨佔小春開。應怪劉郎迷路、又重來。旁人應笑髯公老。獨愛花枝好。世間好景不長圓。莫放笙歌歸院、且尊前。
選冠子
作者：張景修（宋）

嫩水挼藍，遙堤映翠，半雨半煙橋畔。鳴禽弄舌，蔓草縈心，偏稱謝家池館。紅粉牆頭，柳搖金縷，纖柔舞腰低軟。被和風、搭在闌干，終日繡簾誰卷。春易老，細葉舒眉，輕花吐絮，漸覺綠陰垂暖。章臺繫馬，灞水維舟，追念鳳城人遠。惆悵陽關故國，杯酒飄零，惹人腸斷。恨青青客舍，江頭風笛，亂雲空晚。
青玉案
作者：黃大臨（宋）

行人慾上來時路。破曉霧、輕寒去。隔葉子規聲暗度。十分酒滿，舞裀歌袖，沾夜無尋處。故人近送旌旗暮。但聽陽關第三句。欲斷離腸餘幾許。滿天星月，看人憔悴，燭淚垂如雨。
青玉案
作者：黃大臨（宋）

千鋒百嶂宜州路。天黯淡、知人去。曉別吾家黃叔度。弟兄華髮，遠山修水，異日同歸處。樽罍飲散長亭暮。別語纏綿不成句。已斷離腸能幾許。水村山館，夜闌無寐，聽盡空階雨。
七娘子
作者：黃大臨（宋）

畫堂銀燭明如晝。見林宗、巾墊羞蓬首。針指花枝，線賒羅袖。須臾兩帶還依舊。勸君倒戴休令後。也不須、更漉淵明酒。寶篋深藏，濃香薰透。為經十指如蔥手。